[{"text_idx": "#000000", "text": "Ry\u2019n ni wedi cadw ffeiliau a elwir yn cwcis ar eich dyfais."}, {"text_idx": "#000002", "text": "Byddem hefys yn hoffi cadw rhai cwcis i\u2019n helpu ni:"}, {"text_idx": "#000003", "text": "i wella\u2019n gwefan drwy gasglu ac adrodd gwybodaeth ar sut yr ydrych yn defnyddio\u2019r safle"}, {"text_idx": "#000006", "text": "Mynd Fel Bom yw ei nofel ddiweddaraf \u2013 dyma ni\u2019n holi Myfanwy am ei llyfr newydd..."}, {"text_idx": "#000007", "text": "Beth wnaeth eich ysbrydoli i ysgrifennu Mynd Fel Bom?\nYr ysbrydoliaeth fwyaf oedd tirlun a phobol Sir Drefaldwyn, ond roedd dau bwnc yn y newyddion wedi fy niddori i, sef y cynllun Prevent, sy\u2019n gorfodi athrawon i chwilio am bobol ifanc eithafol, a\u2019r broblem o dwyllo yn y gemau Para-Olympaidd. Roeddwn yn gwybod y byddai Daf Dafis yn poeni am Prevent a Garmon am y gemau Para-Olympaidd. Hefyd, roeddwn yn stiwardio mewn dawns CFfI ac wedi clywed dyn ta\u0302n rhan-amser yn trafod ro\u0302l rheilffordd Tal-y-Llyn wrth ddelio gyda thanau mawr ar yr ucheldiroedd sych yn ystod hafau poeth."}, {"text_idx": "#000008", "text": "Dywedwch ychydig am y stori rydych chi wedi\u2019i chreu..."}, {"text_idx": "#000009", "text": "Yn y brif stori, mae\u2019r Arolygydd Daf Dafis yn ceisio darganfod pwy roddodd bom ar y rheilffordd fach rhwng Llanfair Caereinion a\u2019r Trallwng. Cyn bo hir, mae\u2019r digwyddiad yn cael ei ddisgrifio fel brawychiaeth, felly rhaid i Daf ymdopi efo cydweithwyr newydd o MI6 a hefyd amddiffyn pobol ddieuog rhag casgliadau hiliol. Yn yr isblot gyntaf, ferch ifanc anabl sy\u2019n ceisio hel tystiolaeth gan ddyn sy\u2019n \u2018hyfforddi\u2019 athletwyr i\u2019r gemau para-Olympaidd. Ydy Tallullah yn ddigon dewr i hel y dystiolaeth er iddi gael ei thrin yn greulon? \u2018Achos oer\u2019 yw\u2019r ail isblot: cydweithiwr newydd Daf, sef DC Toscano sydd angen gwybodaeth am ddiflaniad brawd ei nain yn ystod yr Ail Ryfel Byd. Hefyd, mae cysgodion Rhyfel Cartref Sierra Leone yn ymestyn hyd at Lanfair Caereinion."}, {"text_idx": "#000010", "text": "Beth ydych chi\u2019n gobeithio y bydd darllenwyr yn ei gael o\u2019r stori hon?"}, {"text_idx": "#000011", "text": "I\u2019r rhai hynny sy\u2019 wedi dilyn bywyd cymhleth Daf Dafis, fydd siawns i ddysgu beth ddigwyddodd nesa\u2019. Hefyd, mae\u2019r problemau ma\u2019 Daf yn wynebu\u2019n peri pos i\u2019r darllenwr \u2013 a allent ddyfalu \u2018pwy wnath\u2019 cyn yr heddlu? Dwi\u2019n ceisio creu cymeriadau lliwgar a chyd-destyn difyr, o garchar Strangeways i rali Ffermwyr Ifanc neu o fab perchenog siop hufen ia\u0302\u2019r Drenewydd i \u2018heddwas cudd\u2019 sydd wedi dysgu\u2019r iaith ym Mhrifysgol Caergrawnt."}, {"text_idx": "#000012", "text": "Pa wybodaeth arbenigol neu ymchwil oedd ei hangen i ysgrifennu\u2019r llyfr hwn?"}, {"text_idx": "#000013", "text": "Ma\u2019 ymchwil yn bwysig iawn i nofelau Daf Dafis! Dwi\u2019n ceisio gosod stori yn y byd go iawn, felly rhaid i mi ddysgu cryn dipyn o gefndir. Un agwedd sy\u2019n bwysig i mi, fel un sy\u2019n byw mewn ardal sydd wedi dioddef o\u2019r llymdra ariannol yn y gwasanaethau cyhoeddus, yw\u2019r ffaith bod Daf yn gwneud ei orau glas efo adnoddau prin."}, {"text_idx": "#000014", "text": "Beth wnaeth i chi ddechrau ysgrifennu?"}, {"text_idx": "#000015", "text": "Efo cymorth un o\u2019m chwiorydd mawr, mi sgwennais lyfr gyntaf pam o\u2019 ni\u2019n bedair oed. Hanes draig oedd, un piws, ac mi orfodais bawb yn y teulu i\u2019w ddarllen(!), felly dwi wedi ceisio \u2018sgwennu trwy gydol fy oes."}, {"text_idx": "#000016", "text": "Ond \u2018no\u0302l yn 1999, ges i\u2019r cyfle i greu cyfres gomedi i BBC Radio Wales, \u2018The LL Files.\u2019 Cyfres lwyddiannus ydoedd ac mi ddysgais lawer yn y cyfnod \u2018na, yn enwedig sut i gyflawni briff a gorffen cyn dedlein (fel arfer!). Wedyn yn 2015, pan ddaeth y \u2018Steddfod Genedlaethol i\u2019r ardal, ges i\u2019r syniad am hanes y Brif W\u0302yl drwy lygaid heddwas ..."}, {"text_idx": "#000017", "text": "Pa lyfrau ysbrydolodd chi fel darllenwr ifanc?"}, {"text_idx": "#000018", "text": "Roedd fy nhad yn darllen llyfrau mawr inni amser gwely, yn cynnwys \u2018Lord of the Rings\u2019, o glawr i glawr! Chwedlau oedd fy hoff ddewis ac unrhywbeth efo hiwmor. Dwi dal yn meddwl bod cymeriadau fel Wil Cwac Cwac yn esiamplau perffaith o\u2019r dull i greu llawer efo cyn lleied o eiriau. Ond y patrwm dwi wedi dilyn, efallai, ydi \u2018Wind in the Willows\u2019, sef cyfuno cymeriadau annwyl, tirlun hardd ac anturiaethau cyffroes."}, {"text_idx": "#000019", "text": "Pa brofiadau yn eich bywyd sydd wedi dylanwadu ar eich ysgrifennu fwyaf?"}, {"text_idx": "#000021", "text": "Pe gallech ddewis fod yn gymeriad o lyfr am ddiwrnod, pwy fyddai hwnnw a pham?"}, {"text_idx": "#000022", "text": "Er mod rhai o\u2019m ffrindiau yn dweud fy mod yn debyg i Toad of Toad Hall, ac er mod gen i lwyth o barch tuag at \u2018Jane Eyre\u2019, fe fyddwn yn dewis fod yn ddyn am ddiwrnod, i ddysgu pa mor gywir ydw i efo\u2019m cymeriadau gwryw! A pha un? Wel, Daf Dafis, wrth gwrs."}, {"text_idx": "#000023", "text": "Pa gymeriad yn eich llyfrau ydych chi\u2019n lleiaf tebygol o ddod ymlaen gyda hi/ef?"}, {"text_idx": "#000024", "text": "Mae\u2019n gas gen i snobs. Er mai ledi go iawn oedd fy mam, efo gwaed teulu brenhinol yr Alban yn ei gwythiennau, nid wyf yn medru cyfathrebu gyda\u2019r rhai hynny sy\u2019n meddwl eu bod nhw\u2019n well na phobol eraill, felly\u2019r hoelion wyth sy\u2019n mynd ar fy nerfau i, megis Heulwen Breeze-Evans o \u2018Pwnc Llosg\u2019 a Liz Woosnam o \u2018Mynd fel Bom.\u2019 Mae gan deulu cyn-wraig Daf dueddiad i fod yn snobs, ond ma\u2019 nhw\u2019n annwyl hefyd. Un o\u2019m hoff gymeriadau yn y gyfres yw John Neuadd, sy\u2019n mynd ar daith i ddarganfod ystyr bywyd braf, uwchben pris da am oen tew!"}, {"text_idx": "#000025", "text": "Pa neges sydd gennych i ysbrydoli ysgrifenwyr ifanc?"}, {"text_idx": "#000026", "text": "Daliwch ati. Crefft yw sgwennu: ma\u2019 bob tudalen \u2018dach chi\u2019n sgwennu\u2019n well na gwaith ddoe, ac ma\u2019 gwaith ddoe yn well na gwaith echdoe. Hefyd, gwrandewch ar straeon y bobol o\u2019ch cwmpas. Ceisiwch feddwl am gymeriadau sy\u2019n mynd i yrru\u2019ch stori ac mae hi\u2019n andros o help cael un cymeriad hoffus!"}]